Kvetiapin

Kvetiapin (markedsført i Norge som Seroquel og Quetiapin) er et annengenerasjons (atypisk) antipsykotikum til behandling av schizofreni og som også er indisert for bruk ved andre psykiatriske tilstander som bipolar lidelse og unipolar depresjon. I tillegg blir det tidvis brukt i behandlingen av søvnløshet og rusproblemer.

Legemiddelet finnes som tabletter med 25, 100, 200 og 300 mg. I tillegg finnes det en formulering i depotform (Seroquel Depot). Medisinen kan virke sløvende på sentralnervesystemet, og bilkjøring frarådes inntil effekten er klarlagt.

Blant de mange bivirkningene er diabetes og tardiv dyskinesi de mest alvorlige. Sistnevnte forekommer relativt sjelden i forhold til de gamle antipsykotika. Tilstanden er som regel irreversibel selv om medikamentet seponeres.

Medisinen er ikke fysisk vanedannende, men en plutselig stopp i bruk av medisinen kan medføre en forverring av tilstanden. I motsetning til de fleste andre antipsykotika, ser det ut til at kvetiapin kan ha misbrukspotensiale, og det er rapportert om misbruk av legemiddelet hos personer som tidligere har misbrukt andre stoffer, særlig benzodiazepiner.

Referanser

Eksterne lenker 
 
 Felleskatalogen: Seroquel «AstraZeneca»
 

Psykosedempende legemidler
ATC N05A